Zim-boere eis miljarde in skadevergoeding van SA | Maroela Media
Altesaam 25 boere en boerderymaatskappye uit Zimbabwe het 'n dagvaarding teen die Suid-Afrikaanse regering en die president uitgereik vir skadevergoeding van nagenoeg R2 miljard.
Dié boere het skade gely weens die Suid-Afrikaanse regering se medepligtigheid aan die ontbinding van die tribunaal van die Suider-Afrikaanse Ontwikkelingsgemeenskap (SAOG) enkele jare gelede.
Dit volg nadat die konstitusionele hof op 11 Desember verlede jaar eenparig beslis het dat oudpresident Jacob Zuma onregmatig en ongrondwetlik opgetree het deur aan die proses deel te neem om die SAOG-tribunaal te ontbind.
Die SAOG-tribunaal het in November 2008 bevind dat die Zimbabwiese regering onwettig en rassisties opgetree het deur wit boere se grond sonder vergoeding te konfiskeer. Dit is ook bevind dat die onteiende boere geregtig was op billike vergoeding vir die skade wat hulle weens die konfiskering van hul eiendom gely het.
Willie Spies, regsverteenwoordiger vir AfriForum en Zimbabwiese boere.
AfriForum staan die Zimbabwiese boere sedert 2009 by in hul stryd om die bevindinge van die SAOG-tribunaal af te dwing. Met die konstitusionele hof se bevinding dat die Suid-Afrikaanse regering onwettig en ongrondwetlik opgetree het, is die eisoorsaak vir 'n skadevergoedingseis teen die Suid-Afrikaanse regering voltooi.
Luke Tembani en 19 ander boere, saam met die maatskappye waarin hulle hul boerderye bedryf het, eis nou die skade wat hulle van die Suid-Afrikaanse regering gely het.
"Ons is verheug om deel van 'n deurlopende stryd om geregtigheid in Zimbabwe te wees nadat almal soveel gely het. Ons dank God dat ons só ver gekom het en moedig ander aan om moed te skep en nie op te gee nie.
"Ons bedank ook vir AfriForum vir al hul hulp, asook ons ongelooflike regspan vir hul deursettingsvermoë en volharding om geregtigheid te soek toe alles so gereeld bykans verlore gelyk het," sê Ben Freeth, woordvoerder van die Mike Campbell-stigting.
Ek het dit nie geweet nie maar wat reg is is reg ,gaan deur die proses en as die hof bevind hulle was verkeerd ,betaal
Ek sal dit so geniet indien hierdie boere uitbetaal word.
… maar dis mos wat Zanu nou slinks wil doen… die boere uitbetaal vir die verbeteringe op hul plase waarvan niks na dekades van plakkery oor is nie… natuurlik met die mooi nuwe note wat met speelgoedwinkel-towerink gedruk is… pakke note… na 'n uur net vrot papier waarvan die ink verdwyn het… nie eers bruikbaar in ou plaas-kleinhuisies nie.
Laat weet maar as iemand die eerste tjekkie bank. Ek sal nie my asem ophou nie.
Ek ondersteun die boere, maar onthou net elke keer as die onbevoegde regering moet uitvetaal verhaal hulle die geld van ons af – die uwe belastingbetalers…..